**Fundargerð aðalfundar**

Aðalfundur Skákfélags Selfoss og nágrennis (SSON) var haldinn fimmtudagskvöldið 13. febrúar 2020, kl. 19:30, í Fischer-setrinu á Selfossi.

Mættir voru Björgvin Smári Guðmundsson formaður, Ingimundur Sigurmundsson, Úlfhéðinn Sigurmundsson, Sveinbjörn Ásgrímsson, Oddgeir Ottesen, Þórður Guðmundsson og Þorsteinn Magnússon.

Til fundarins hafði áður verið boðað rafrænt með eftirfarandi dagskrá:

1. *Skýrsla og yfirferð formanns*
	1. *Samstarfssamningurinn við Árborg og staða hans.*
	2. *Íslandsmót skákfélaga*
	3. *Stokkseyrarsjóðurinn*
	4. *Heimsmeistaramótið*
	5. *Framtíðarsamstarf við Hótel Selfoss*
	6. *Almennt um fjárhagstöðu félagsins.*
2. *Skýrsla gjaldkera*
3. *Umræður*
4. *Farið yfir lög félagsins*
	1. *Aðalfundir*
	2. *Félagsgjöld*
	3. *Annað*
5. *Ný stjórn kosin og nýr formaður.*

Formaður setti fundinn. Ákveðið var að fela Þorsteini að rita fundargerðina.

1. **Skýrsla og yfirferð formanns**

Formaður gerði grein fyrir starfsemi félagsins á síðasta starfsári, sbr. lið a), i–vi, í framangreindri dagskrá. Vék hann í því sambandi bæði að atriðum sem vel hefði tekist til með og öðrum sem að hans mati hefðu betur mátt fara. Á meðal þess sem fram kom í máli formanns var eftirfarandi:

* Samstarfssamningur var gerður við sveitarfélagið Árborg á starfsárinu. Þar er kveðið á um 1,4 millj.kr. framlag árlega af hálfu sveitarfélagsins vegna grunnstarfsemi SSON og 200 þús.kr. vegna Íslandsmótsins í Fischer-slembiskák. Þær skyldur sem hvíla á SSON samkvæmt samningnum snúa m.a. að því að halda úti öflugu starfi á Selfossi og standa fyrir reglulegum æfingum og skákmótum fyrir börn og unglinga.
* Gengi SSON á Íslandsmóti skákfélaga var gott en kostnaðarsamt.
* Útbúinn var liðsbúningur og merki fyrir félagið og sett upp vefsíða.
* Alþjóðleg skákhátíð var haldin á Hótel Selfossi, þar sem fram fór heimsmeistaramót, með þátttöku 10 fyrrum heimsmeistara í aldursflokkum, og Suðurlandsmót þar sem í fyrsta sinn var teflt um Suðurlandsriddarann.
1. **Skýrsla gjaldkera**

Fráfarandi gjaldkeri félagsins var ekki á fundinum en formaður gerði grein fyrir yfirliti um fjárhag félagsins sem honum hafði borist frá gjaldkera fyrir fundinn.

1. **Umræður**

Nokkur umræða varð um fjárhagsstöðu félagsins og leiðir til að styrkja hana. Í því sambandi var einnig rætt um hvert svigrúmið væri varðandi mönnun á liði í seinni umferð 1. deildar Íslandsmóts skákfélaga.

Enn fremur voru ræddir mismunandi möguleikar við útfærslu á barnastarfi o.fl.

1. **Félagsgjöld**

Samþykkt var að félagsgjöld á starfsárinu skyldu vera 6.000 kr. og að um valgreiðslu yrði að ræða. Að auki skyldu þeir sem stunda skákæfingar hjá félaginu greiða 5.000 kr. æfingagjöld fyrir heilt æfingatímabil eða 500 kr. fyrir einstakar æfingar.

1. **Lög félagsins**

Ákveðið var að gera engar breytingar á lögum félagsins að þessu sinni en rætt um að fara yfir þau í heild fyrir næsta aðalfund félagsins.

1. **Stjórnarkjör**

Ingimundur lagði til að eftirtaldir einstaklingar yrðu kjörnir aðal- og varamenn í stjórn félagsins:

Aðalmenn: Ingimundur Sigurmundsson, Úlfhéðinn Sigurmundsson, Sveinbjörn Ásgrímsson, Oddgeir Ottesen og Þorsteinn Magnússon

Varamenn: Þórður Guðmundsson og Guðmundur Búason.

Tillagan var samþykkt einróma.

Fundinum var slitið kl. 21:35.